钦定古今图书集成/明伦汇编/氏族典/第445卷 > 《廖用贤尚友录》 > 《柳氏宗谱序》宋·濂
## 钦定古今图书集成/明伦汇编/氏族典/第445卷 > 《廖用贤尚友录》 > 《柳氏宗谱序》宋·濂

浦江之柳氏，其先居河东。宋高宗南迁时，有名铸者，
扈从来江南，遂家浦江之乌蜀山。生一子瀚，瀚生森
彬，森生监蕴，蕴生崇德县主簿补之，崇德生高邮令，
元赠泗州知州、浦江县男。金，高邮生四子，其次讳贯，
仕元为翰林待制，以文章名天下，门人私谥为“文肃。”
有子三人，皆善士，而六孙能守其学不坠。殁后三十
有七年，而介孙穆书其始徙传绪之详，列为《谱图》，持
以示濂。濂泣而叹曰：“天道于是可征，而文肃公有后
矣。”濂少时，幸执弟子役于公门。公之为人，其崇深闳
博者，固非浅见所能知。至其端方直易，厚重严悫，怒
气不形于色，恶声不出诸口，不知古之贤者复何如
耳。世之妄议，恒谓贤者言论足以予“夺当世，文章足
以抉发至理，所为与造物者争强，故天道尢忌之，而
多难为其后。是殆不然，天惟有所不能也，故生贤者
出而代之。为之政以遂天之生，为之教以辅天之成，
为之文章语言以宣天之道，使善者勉而恶者惧。贤
者何负于天，而谓天忌之哉？”其不然也明矣。是论也，
吾意贤者之子孙而不能自力，姑引天道以自恕，而
非其实也。不然，自文肃公观之，何其异于彼哉？文肃
公之传今三世，其诸孙盛矣，固可以见天道，而未足
以尽报贤之意。今诸孙皆有德，积久必愈昌，越十馀
世将有杰然秀出者兴其间，然后可见天道之全也。
斯《谱》也，君子由是观天道焉。穆之后人，安可忽哉

《隋书柳机传》：机为冀州刺史，征入朝，礼遇益隆。初，机
在周，与族人文城公昂历显要，及此机、昂并为外职。
杨素时为纳言，方用事，因上赐宴，素戏机曰：“二柳俱
摧，孤杨独耸。”坐者欢笑。机竟无言。

机兄昂子调，侍御史。左仆射杨素尝于朝堂见调，因
独言曰：“柳条通体弱，独摇不须风。”调敛板正色曰：“调
信无取者，公不当以为侍御史。调信有可取，不应发
此言。公当具瞻之秋，枢机何可轻发。”素甚奇之。
《唐书萧颖士传》：颖士尝兄事元德秀，而友殷寅、颜真
卿、柳芳、陆据、李华、邵轸、赵骅。时人语曰：殷颜柳陆，李
萧邵赵，以能全其交也。

《庾开府集柳霞墓志铭》：“秦始征晋之地，汉开平越之
乡。律中夷则，星居鹑首。况复庄谋于卫，既为社稷之
臣；喜对于齐，无废诸侯之职。”

《日知录》：元吴澂《送何友道游萍乡序》云：“袁、柳抚何二
族，各以儒官著，而其初实一姬姓。文之昭由鲁之展
而为柳，武之穆由晋之韩而为何，氏不同而姓同。